stanford-oval/wikipedia huggingface dataset:
כריסטינה הנדריקס

| --- | --- |

הנדריקס, 2005
 לידה:  3 במאי 1975 (בת 49) ארצות הברית נוקסוויל, טנסי, ארצות הברית 
 שם לידה:  Christina Rene Hendricks 
 מדינה:  הממלכה המאוחדת הממלכה המאוחדת (אזרחות כפולה)
 תקופת הפעילות:  מ-1999 
 עיסוק:  שחקנית
 מקום לימודים:  Fairfax High School 
 בן או בת זוג:  ג'פרי ארנד (2009–2019)  George Bianchini (20 באפריל 2024–?) 
 פרסים והוקרה:  פרס לוסי (2013) 
 פרופיל ב-IMDb
 
הנדריקס, 2014
כריסטינה רנה הנדריקס (באנגלית: Christina Rene Hendricks; נולדה ב-3 במאי 1975) היא שחקנית ודוגמנית אמריקאית, עם קריירה ענפה על המסך והבמה, היא השיגה שבחים שונים, כולל שש מועמדויות לפרס אמי על תפקידה בתור ג'ואן האריס בסדרת הטלוויזיה של רשת AMC, "מד מן".
להנדריקס היו תפקידים חוזרים במספר סדרות טלוויזיה, כולל "Beggars and Choosers"‏ (2002–2001) ו"קווין היל" (2004–2005) לפני שלוהקה לתפקיד של ג'ואן האריס בסדרת הדרמה התקופתית "מד מן" (נקראה בישראל גם "הגברים של שדרות מדיסון") (2007–2015). לאחר מכן, היא החלה להופיע גם על המסך הגדול, וקיבלה את שבחי הביקורות על הופעתה בסרט דרמת הפשע "דרייב" (2011) של הבמאי ניקולס וינדינג רפן, בסרט הדרמה "ג'ינג'ר ורוזה" (2012) שביימה סאלי פוטר ובסרט הפילם נואר "איך לתפוס מפלצת" (2014) שביים ראיין גוסלינג. לאחר סיום צילומי "מד מן", שיחקה הנדריקס בסדרת הדרמה התקופתית של רשת Sundance TV "האפ ולנארד" (2016), בסדרת דרמת הפשע הבריטית "טין סטאר" (2017–2019), ובסדרת דרמת הפשע והקומדיה השחורה של רשת NBC האמריקאית "ילדות טובות" (2018–2021).
ביוגרפיה

הנדריקס נולדה בנוקסוויל שבטנסי, ארצות הברית, למשפחה נוצרית. אמה ג'קי סו הנדריקס (לבית ריימונד) עבדה כפסיכולוגית, ואילו אביה רוברט הנדריקס עבד בשירות היערות של ארצות הברית. ברשותה גם אזרחות (כפולה) בריטית, בשל אביה שנולד בברמינגהאם, אנגליה. במהלך ילדותה העתיקה המשפחה את מקום מגוריה פעמים רבות בשל מקצועו של אביה, ועל כן התגוררו ברחבי ארצות הברית; בווירג'יניה, בפורטלנד, אורגון, באיידהו ובוושינגטון די. סי..
קריירה

בתחילת קריירת המשחק שלה הופיעה הנדריקס במחזות זמר לילדים. כמו כן עבדה כדוגמנית בגילאים 18–27. לאחר מספר הופעות אורח טלוויזיוניות, החלה הנדריקס לשחק באופן קבוע בסדרה "Beggars and Choosers". בהמשך דרכה כיכבה בסדרות "The Court" ו-"The Big Time", וכן בדרמה המשפטית "Kevin Hill", שצולמה בפורט קוב, אוקלהומה. בנוסף, ביצעה תפקידים משניים בסדרות "ER" ו"פיירפליי", והופיעה כשחקנית אורחת ב"אנג'ל", ב"Miss Match", ב"מרוץ לאתמול", ב"Presidio Med" וב"לאס וגאס". כיכבה בסרט "דרום של פיקו", וכן בסרט העצמאי עטור הפרסים, "La Cucina" מ-2007, ששידרה רשת שואוטיים האמריקנית ב-2009, בו גילמה סופרת. היא הופיעה בארבעה פרקים בסדרה של רשת NBC האמריקאית "חף מפשע", בדמותה של אוליביה, מושא אהבתו של טד ארלי. בנוסף כיכבה בווידאו קליפים; לשיר "The Ghost Inside" של Broken Bells, ולשיר "One Hit Wonder" של Everclear.
בשנת 2010 שיחקה בדרמה הקומית "חיים כמו שמכירים" לצד ג'וש דוהאמל.
גילמה את דמותה של ג'ואן האריס, מנהלת משרד הפרסום "סטרלינג קופר דרייפר פרייס", בסדרת הדרמה התקופתית של רשת AMC האמריקאית "מד מן" (נקראה בישראל גם "הגברים של שדרות מדיסון"). הופעתה בסדרה זכתה לשבחים על ידי המבקרים, ועל תקיד זה קיבלה שש מועמדויות לפרס אמי בקטגוריית "שחקנית המשנה הטובה ביותר בסדרת דרמה".
בשנת 2011 הופיעה בסרט הפעולה של ניקולס וינדינג רפן "דרייב".
בשנת 2014 גילמה את הדמות הראשית בסרט הביכורים של ראיין גוסלינג כבמאי, "Lost River". בשנת 2015 הופיעה בסרט "מקומות אפלים". בחודש מאי, החלה לשחק בסדרה הקומית "פרק זמן אחר" את דמותה של סיילין. באותה שנה שיחקה במותחן "דוגמניות ושדים" לצד אל פנינג וקיאנו ריבס.
בשנת 2017 שיחקה בקומדיה "מורים בהפרעה" לצדם של אייס קיוב וצ'ארלי דיי, ושיחקה בסרט המתח הבריטי "בית המזימות" לצד גלן קלוז וטרנס סטמפ. שיחקה גם בסדרה "טין סטאר" לצד טים רות'.
בשנת 2018 שיחקה בתפקיד הראשי בסרט האימה "טרף לילי", ושיחקה בקומדיה "צנצנת הממתקים" מבית נטפליקס והחלה לשחק בסדרה "ילדות טובות" בתפקיד ראשי.
בשנת 2019 דיבבה את דמותה של גאבי גאבי בסרט ההמשך "צעצוע של סיפור 4" מבית אולפני האנימציה של דיסני-פיקסאר.
תדמית ציבורית

השרה הבריטית לין פת'רסטון שיבחה את "מבנה שעון החול" של גופה, בטענה שיש לה צורת גוף אידיאלית לנשים, באומרה, "כריסטינה הנדריקס היא בהחלט מדהימה... אנחנו זקוקים לעוד מודלים לחיקוי כאלו. יש תחושה כזו כשהמודל לחיקוי היא אשה בעלת קימורים. דבר זה לא צריך להיות כל כך יוצא דופן". מבקרת הטלוויזיה של ה"לוס אנג'לס טיימס", מארי מקנמארה, טענה כי דמותה של הולוויי חוללה מהפכה בתפישת היופי בטלוויזיה, כשכינתה את הנדריקס "האידיאל המודרני החדש של הוליווד הזוהרת (ראו קולנוע הוליוודי קלאסי) – גזרה מלאה, חושנית; חזרה לימים של מרילין מונרו, של ג'יין ראסל ושל ורוניקה לייק".
הנדריקס נמנעת מלהגדיר עצמה כבעלת "גזרה מלאה" (באנגלית: full-figured), והיא אף זעמה על כתב שהשתמש במונח זה במהלך ראיון עמה. בספטמבר 2010 טענה בראיון שהתקשורת מתמקדת יותר מדי בגופן של נשים, ולא בכישרונותיהן, באומרה, "קרעתי את התחת על "מד מן" ואז כל מה שדיברו עליו היה רק הגוף שלי".
כונתה על ידי סקר שערך מגזין "אסקווייר" "האשה הסקסית ביותר בעולם", ובשנת 2010 מגזין זה דירג אותה במקום הראשון ברשימת "הנשים האמריקאיות היפות ביותר". היא גם נבחרה בשנת 2011 על ידי מגזין "פיפל" ל"האשה היפה ביותר באמריקה". כמו כן במרץ 2011 בחרה בה המעצבת הבריטית, ויוויאן ווסטווד, כפרזנטורית לקולקציית התכשיטים "Get A Life" – ותיארה את הנדריקס כ"התגלמות היופי".
חיים אישיים

ב-11 באוקטובר 2009 נישאה לשחקן האמריקאי ג'פרי ארנד (אנ'). בראיונות שהעניקה בנושא הזוגיות טענה כי השניים לא-מתכננים להביא ילדים לעולם (ראו אל-הורות). לאחר כעשר שנות זוגיות, באוקטובר 2019 דווח כי השניים נפרדו, והם התגרשו כחודשיים לאחר מכן.
ב-2021 החלה בקשר זוגי עם מפעיל המצלמה, ג'ורג' ביאנצ'יני. הם הכריזו על אירוסיהם במרץ 2023, ונישאו ב-20 באפריל 2024.
צבע שיערה הטבעי של הנדריקס הוא בלונדיני, ולטענתה בגיל 10 החלה לצבוע אותו לגוון אדמוני, בהשראת הספר "האסופית".
כמו דמותה של ג'ואן בסדרה "מד מן", גם היא יודעת לנגן על אקורדיון.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2007 | La Cucina | לילי | גם סרט טלוויזיה של רשת Showtime ב-2009 |
| 2007 | South of Pico | אנג'לה |  |
| 2010 | Leonie | קתרין בארנל |  |
| 2010 | חיים כמו שמכירים | אליסון נובאק |  |
| 2011 | אול-סטאר סופרמן | לויס ליין / סופרוומן | דיבוב |
| 2011 | מורה מחליף | שרה מדיסון |  |
| 2011 | דרייב | בלאנש |  |
| 2011 | קומפני | אפריל |  |
| 2011 | תצפית על גבעת הפרגים | סאורי מקימורה | דיבוב |
| 2011 | שגעון של משפחה | אליסיה בוש |  |
| 2011 | אין לי מושג איך היא עושה את זה | אליסון הנדרסון |  |
| 2012 | מוכה ברק | אפריל |  |
| 2012 | ג'ינג'ר ורוזה | נטלי |  |
| 2014 | הג'וב האמריקאי האחרון | ג'יני סקארפטו |  |
| 2014 | טינקרבל ופיית הפיראטים | זרינה | דיבוב |
| 2014 | איך לתפוס מפלצת | בילי |  |
| 2015 | מקומות אפלים | פטי דיי |  |
| 2016 | זולנדר 2 | אשה מפתה |  |
| 2016 | דוגמניות ושדים | רוברטה הופמן |  |
| 2016 | סנטה בשקל 2 | דיאן הסטינגס |  |
| 2017 | מורים בהפרעה | מיס מונט |  |
| 2017 | בית המזימות | ברנדה לאונידס |  |
| 2017 | פוטרסוויל | קוני גרייג'ר |  |
| 2018 | טרף לילי | סינדי |  |
| 2018 | Egg | קארן |  |
| 2018 | צנצנת הממתקים | איימי סקינר |  |
| 2018 | אשה אמריקאית | קת'רין קלהאן |  |
| 2019 | צעצוע של סיפור 4 | גאבי גאבי | דיבוב |
| 2020 | סקובי דו! | השוטר ג'פי | דיבוב |
| 2022 | סיפורי חייו של מר פיקרי | איזמי |  |
פילמוגרפיה > טלוויזיה וסדרות

| שנה | סדרה | תפקיד | הערות |
| --- | --- | --- | --- |
| 1999 | לא לבושה | ריינון | 4 פרקים |
| 2000 | אנג'ל | עובדת בבר | פרק: "The Prodigal" |
| 2000–2001 | Beggars and Choosers | קלי קרמר | תפקיד ראשי (עונה 2); 19 פרקים |
| 2001 | Thieves | סאנדיי | פרק: "Casino" |
| 2002 | ER | ג'ויס וסטלייק | 4 פרקים |
| 2002 | The Court | בטסי טיילר | תפקיד ראשי; 6 פרקים |
| 2002 | The Big Time | אודרי דרמונד | סרט טלוויזיה של רשת TNT |
| 2002–2003 | פיירפליי | ספרון/בריג'יט/יולנדה | 2 פרקים |
| 2003 | מיס מאץ' | שרה | פרק: "The Price of Love" |
| 2003 | Presidio Med | קלייר | פרק: "Suffer Unto Me the Children..." |
| 2003 | נקודת משבר | פראני האנטר | סרט טלוויזיה של Lifetime |
| 2004 | מרוץ לאתמול | אליסיה | פרק: "Murder in the Morgue" |
| 2004–2005 | קווין היל | ניקולטה רייס | תפקיד ראשי; 22 פרקים |
| 2005 | פשע מן העבר | אסתר "לגס" דייוויס | פרק: "Colors" |
| 2006 | ג'ייק מתקדם | טניה | 4 פרקים |
| 2006 | לאס וגאס | קוני | פרק: "Chaos Theory" |
| 2006 | ללא עקבות | רייצ'ל גיבסון | פרק: "Check Your Head" |
| 2007 | Notes from the Underbelly | הולי | פרק: "First Night Out" |
| 2007–2008 | חף מפשע | אוליביה קנטון | 4 פרקים |
| 2007–2015 | מד מן | ג'ואן האריס / ג'ואן הולוואי | תפקיד ראשי (7 עונות); 92 פרקים; מועמדת פרס אמי לבידור בפריים טיים לשחקנית משנה בסדרת דרמה (אנ') (2015-2010) |
| 2011 | בגוף ההוכחה | קארן ארצ'ר | פרק: "Dead Man Walking" |
| 2011 | אבא אמריקאי | ניידרן | דיבוב; פרק: "Gorillas in the Mist" |
| 2015 | ריק ומורטי | יוניטי | דיבוב; פרק: "Auto Erotic Assimilation" |
| 2015–2016 | Another Period | סיילין | תפקיד ראשי (עונות 1–2); 17 פרקים |
| 2016 | האפ ולנארד | טרודי | 6 פרקים |
| 2017–2019 | טין סטאר (אנ') | אליזבת' ברדשואו | 15 פרקים |
| 2018 | רובוט צ'יקן | דמויות שונות | דיבוב; פרק: "Ext. Forest–Day" |
| 2018 | שושלת רומנוב (אנ') | אוליביה רוג'רס | פרק: "House of Special Purpose" |
| 2018–2021 | ילדות טובות | אליזבת' בת' בולנד | תפקיד ראשי (4 עונות); 50 פרקים |
| 2020–2021 | הפכים סולארים | צ'רי | דיבוב; 5 פרקים |
| 2023 | מרגל ושמו אלביס (אנ') | רוקסן ריידר | דיבוב; 2 פרקים |
| 2023 | The Buccaneers | פטרישיה "פאטי" סנט ג'ורג' | 4 פרקים |
| 2025 | Small Town, Big Story | וונדי פטרסון | תפקיד ראשי; 6 פרקים |
הנדריקס, 2009
תחנת הרכבת נתניה – ספיר

תחנת הרכבת נתניה – ספיר היא תחנת רכבת המשרתת את אזור התעשייה קריית ספיר בנתניה וסביבתו, ואשר הוקמה על מסילת החוף. היא ממוקמת בין תחנת הרכבת בית יהושע ותחנת הרכבת נתניה.
היסטוריה

את התוכנית להקמת התחנה יזמה עיריית נתניה, ובמרץ 2001 הוסכם עקרונית על הקמתה. התכנון הראשוני היה שהתחנה תוקם על ידי יזם פרטי שיקים בסמוך מרכז מסחרי (בדומה למודל שבה נבנו תחנות חוצות המפרץ ולב המפרץ). בספטמבר 2002 אושרה גם הכפלת מסילת החוף, משתי מסילות לארבע במקטע חיפה-תל אביב. זאת במטרה כי בארבע המסילות רכבת ייסעו במקביל רכבות פרווריות ובינעירוניות.
תוכנית התחנה אושרה בוועדה המחוזית לתכנון ובנייה ביוני 2012. במרץ 2014 פורסם המכרז להקמת התחנה, התחנה נפתחה ב-5 בנובמבר 2016. עלות הקמת התחנה עומדת על כ-70 מיליון ש"ח. בתחנה עוצרות רכבות בקו בנימינה–אשקלון.
ב-2021 החלו להתבצע בתחנה עבודות להתקנת מערכת הזנה חשמלית עילית על ידי חברת SEMI הספרדית וב-3 בספטמבר 2022 התבצעה נסיעה ראשונה של רכבת חשמלית בתחנה. המערכת מספקת מתח חילופין של 25 אלף וולט בתדירות של 50 הרץ ומאפשרת לציוד נייד רכבתי בעל פנטוגרף לפעול בתחנה. כיום יש לרכבת ישראל קטרי בומברדייה טראקס הגוררים קרונות דאבל דק מאותו יצרן וקרונועים חשמליים מדגם Desiro HC תוצרת סימנס.
מבנה התחנה

התחנה ממוקמת מערבית לפסי הרכבת, בפינת הרחובות יד חרוצים והבונים, ונבנתה על שטח של 5.2 דונם, עם שטח בנוי של 1,750 מ"ר, ו-650 מקומות חניה לכלי רכב. עם פתיחתה משרתת את עובדי אזור תעשייה קריית ספיר ותושבי דרום העיר, וניתן שירות רכבות סדיר לתל אביב. התחנה צפויה להשתלב במערך ההיסעים ההמוני המתוכנן בנתניה.
מסילה כפולה עוברת בתחנה - מסילה מזרחית (צמודה לרציף 1) לרכבות דרומה ומסילה מערבית (צמודה לרציף 2) לרכבות צפונה. כל הרציפים מחוברים לגשר להולכי רגל, והוא מהווה את הקשר היחיד ביניהם לבין אולם הנוסעים. כניסה לתחנה ויציאה ממנה אפשריות רק דרך אולם הנוסעים שממערב לתחנה. ביו אולם הנוסעים לרציפים נשמר מקום לשתי מסילות נוספות, העתידות להיבנות במסגרת התוכנית להכפלה של מסילת החוף לארבע מסילות.
הכניסה לתחנה, נובמבר 2016
התחנה במבט לדרום, ינואר 2022
התחנה במבט לצפון, ינואר 2022
שירות רכבות בתחנה

בתחנה עוצרות בשעות השיא שתי רכבות בשעה לכיוון דרום וצפון, ובשאר השעות רכבת אחת.
רכבת אחת בשעה לבנימינה.
רכבת אחת בשעה לאשקלון.
מדי פעם מגיעות רכבות לרחובות.
| 0 | 1 | 2 |
| --- | --- | --- |
|  | קו הרכבת אשקלון — בנימינה   אשקלון • אשדוד • יבנה מזרח • רחובות • באר יעקב • לוד • לוד גני אביב • כפר חב"ד • תל אביב ההגנה • תל אביב השלום • תל אביב סבידור מרכז • תל אביב  האוניברסיטה / אקספו • הרצליה • בית יהושע • נתניה ספיר • נתניה • חדרה מערב • קיסריה – פרדס חנה • בנימינה |  |
קווי אוטובוס העוברים בתחנה

| 0 | 1 | 2 | 3 |
| --- | --- | --- | --- |
| קו | חברת אוטובוס | מסלול | הערות נוספות |
| 32/32א | אקסטרה | ת. רכבת נתניה - נווה איתמר - ת. מרכזית נתניה - מרכז העיר דרום - נוף הטיילת - גלי הים - נאות שקד - אגמים - גבעת האירוסים - עיר ימים - קריית נורדאו - א. התעשייה ספיר - ת. רכבת ספיר | ♿🚆 |
| 61 | אקסטרה | ת. מרכזית נתניה - רמת אפרים - נווה איתמר - ת. רכבת נתניה - א. תעשייה קריית אליעזר - נאות גנים - קריית רבין - משכנות זבולון - קריית השרון - א. התעשייה ספיר - ת. רכבת ספיר - עיר ימים - רמת פולג - החוף הירוק | ♿ |
| 62 | אקסטרה | עין התכלת - קריית צאנז - פרדס הגדוד - כוכב הצפון - נאות הרצל - רמת אפרים - א. תעשייה קריית אליעזר - נאות גנים - קריית רבין - משכנות זבולון - קריית השרון - א. התעשייה ספיר - ת. רכבת ספיר | ♿🚆 |
| 63/63א | אקסטרה | עין התכלת - קריית צאנז - פרדס הגדוד - כוכב הצפון - נאות הרצל - מרכז העיר דרום - ת. מרכזית נתניה - רמת חן - כוכב הים - גלי הים - נאות שקד - אגמים - קריית המדע - גבעת האירוסים - קריית נורדאו - א. התעשייה ספיר - ת. רכבת ספיר | ♿🚆 |
| 64 | אקסטרה | עין התכלת - קריית צאנז - צפון מערב מרכז העיר - מרכז העיר דרום - רמת חן - כוכב הים - גלי הים - רמת ידין - נאות שקד - אגמים - קריית המדע - א. התעשייה ספיר - ת. רכבת ספיר | ♿🚆 |
| 66 | אקסטרה | בי"ס שי עגנון - נאות הרצל - צפון מזרח מרכז העיר - מרכז העיר דרום - רמת חן - כוכב הים - גלי הים - רמת ידין - נאות שקד - אגמים - קריית המדע - א. התעשייה ספיר - ת. רכבת ספיר | ♿🚆 |
| 67 | אקסטרה | א. התעשייה ספיר - ת. רכבת ספיר - קריית נורדאו - קריית המדע - אגמים - רמת ידין - נאות שקד - גלי הים - נוף הטיילת - מרכז העיר דרום - ת. מרכזית נתניה - צפון מזרח מרכז העיר - נאות הרצל - רמת אפרים - ת. רכבת נתניה | ♿ |
| 68 | אקסטרה | ת. מרכזית נתניה - רמת אפרים - רמת חן - כוכב הים - רמת ידין - גלי הים - נאות שקד - אגמים - קריית המדע - א. התעשייה ספיר - ת. רכבת ספיר | ♿🚆 |
| 69 | אקסטרה | בי"ס שי עגנון - נאות הרצל - צפון מזרח מרכז העיר - רמת אפרים - מרכז העיר דרום - רמת חן - נוף השרון - קריית השרון - משכנות זבולון - קריית רבין - א. התעשייה ספיר - ת. רכבת ספיר | ♿🚆 |
| 71/71א | אקסטרה | ת. רכבת נתניה - רמת אפרים - מרכז העיר דרום - רמת חן - נוף הטיילת - כוכב הים - רמת ידין - נאות שקד - אגמים - גבעת האירוסים - א. התעשייה ספיר - ת. רכבת ספיר | ♿🚆 |
| 133 | קווים | נתניה - צומת השרון - באקה אל-גרבייה - אום אל-פחם |  |
| 139 | קווים | נתניה - צומת השרון - קלנסווה - שער אפרים - טייבה - טירה |  |
מקרא סימנים:
♿ - אוטובוס עירוני נגיש
🚆 - קו הזנה המותאם לזמני הרכבת
הערות שוליים

↑  מיכאל יעקובסון, התחנות של רכבת העמק מוכנות, אבל הנוסעים ימלאו את הקרונות?, באתר Xnet‏, 24 באוגוסט 2016
↑  תחנת רכבת חדשה בקריית ספיר בנתניה, 12 ביוני 2012, מנהל התכנון במשרד הפנים
↑  שרון קדמי, ‏מנכ"ל הרכבת הסכים עקרונית להקים תחנה רכבת בדרום נתניה, באתר גלובס, 20 במרץ 2001
1 2  גל ניסים, ‏הרכבת תחל בתכנון שתי מסילות נוספות בקו חיפה-ת"א, באתר גלובס, 1 בספטמבר 2002
↑  המכרז לבניית התחנה באתר רכבת ישראל
↑  אור בוקר, הוקדם מועד פתיחת תחנת הרכבת 'ספיר', 13 ביוני 2016, נתניהנט
↑  רכבת סימנס חשמלית יצאה לנסיעת מבחן בקטע המחושמל שבין תחנות הרצליה ונתניה, בעמוד הפייסבוק של שבתשתיות, 3 בספטמבר 2022
↑  אושרה הקמת תחנת רכבת חדשה באזור תעשייה נתניה, שי מייזליש, 13 בדצמבר 2012, קקטוס פורטל השרון והסביבה
↑  אושרה הקמתה של תחנת הרכבת ספיר, באתר עיריית נתניה, 12 בדצמבר 2012
תרשים התחנה
Perfume

Perfume (בעברית: בושם) הוא הסינגל השני מאלבומה השמיני של זמרת הפופ האמריקאית בריטני ספירס, Britney Jean. את השיר כתבו ספירס, סיה וכריסטופר ברייד, והפיק ויל.איי.אם, לצד קית' האריס וברייד. השיר פורסם כסינגל השני מהאלבום ב-4 בנובמבר 2013, על ידי חברת התקליטים RCA רקורדס והיה זמין לרכישה בחנות המוזיקה של אייטונס. "Perfume" היא בלדת סינת'פופ-פאוור (אנ'), המושפעת מהמוזיקה של שנות השמונים. מבחינה לירית, השיר עוסק בנושאים של קנאה וחשדנות בזוגיות. ספירס חשפה כי השיר נכתב על פרידתה מארוסה לשעבר, ג'ייסון טראוויק, בתחילת 2013.
מבקרי המוזיקה התרשמו מיכולותיה הווקאליות של ספירס והשוו אותן לאלו של הזמרת האמריקאית גוון סטפאני. ברחבי העולם, זכה השיר להצלחה במצעדי הפזמונים, כשבשיאו הגיע למקום ה-76 במצעד בילבורד הוט 100 ול-70 המובילים באוסטרליה, קנדה ואירלנד. ג'וזף קאהן ביים את הקליפ לשיר והוא פורסם בדצמבר 2013. בקליפ, בן זוגה של ספירס עוזב אותה לטובת אישה אחרת, בעוד שספירס נותרת הרוסה. קאהן אישר כי קיימת גרסת במאי לקליפ שמעולם לא פורסמה, שם תפקידה של ספירס הוא למעשה מתנקשת שנשכרה להרוג את החבר שלה. ספירס כללה את השיר ברשימת השירים של סיבוב ההופעות שלה בלאס וגאס, "Britney: Piece of Me". כ-400,000 עותקים של השיר נמכרו ברחבי העולם.
רקע ופרסום

ביולי 2013 פרסמה ספירס בטוויטר כי כתבה "שיר מיוחד מאוד" עם הזמרת-יוצרת האוסטרלית סיה בשם "Perfume". ב-25 באוקטובר 2013 פורסם כי השיר ייצא בתור הסינגל השני של האלבום, לאחר הסינגל הראשי, "Work Bitch", שיצא בספטמבר. מנכ"ל RCA רקורדס, פיטר אדג', שיבח את יכולותיה הווקאליות של ספירס, והסביר כי "היא שרה את זה יפה ויש בזה כנות אמיתית. זה יוצא מן הכלל - אני חושב שאנשים לא רק יופתעו, אלא גם יראו צד אחר של בריטני". מנהלה של ספירס, לארי רודולף, תיאר את השיר כ"שיר פרידה שעוסק ברצון שהבחורה הבאה תריח את הבושם שלך על הבחור אחר כך. המילים ייחודיות מאוד, והיא באמת מפיקה מהן את הטוב ביותר".
ב-1 בנובמבר 2013 פרסמה ספירס בחשבון הסנאפצ'ט שלה קטע מהשיר לצד עטיפת הסינגל. השיר תוכנן במקור לצאת ב-5 בנובמבר 2013, יחד עם ההזמנה מראש של האלבום. עם זאת, בחרה ספירס להפוך את השיר לזמין בסטרימינג באמצעות פייסבוק יומיים קודם לכן, ב-3 בנובמבר 2013. לאחר מכן, הועמד השיר לרכישה בחצות, 4 בנובמבר 2013, יום לפני המועד המתוכנן. מהדורת השיר המקורית לא יצאה לאור כסינגל מסחרי, אלא נכללה במהדורת הדלוקס של האלבום Britney Jean כרצועת בונוס.
ב-10 בינואר 2014 פורסמה גרסה אקוסטית לשיר, בהשתתפותה של סיה כזמרת אורחת, עליה כתב קרל ויליאוט מ-Idolator: "קולה של בריטני הוא אותנטי ומדהים עוד יותר בגרסה זו, במיוחד בבתים, וסיה נכנסת בפזמון עוצמתי ומוסיפה קולות רקע שעושים את השיר מרגש יותר. זה די נהדר!". בנובמבר 2020 ציינה בריטני בריאיון בתוכנית "בוקר טוב אמריקה" כי "Perfume" הוא השיר האהוב עליה באלבומה Britney Jean.
כתיבת השיר

"Perfume" היא בלדת סינת'פופ-פאוור (אנ'), המושפעת ממוזיקת שנות ה-80. ספירס תיארה את הבלדה ככזו שבה "כולם יכולים להזדהות עם הסיפור. כולם עברו רגעים של חוסר ביטחון במערכת יחסים שהותירו אותם פגיעים ולדעתי השיר תופס את התחושה הזו".
את השיר הפיקו ויל.איי.אם, כריס ברייד וקית' האריס. את הסולמות המוזיקליים של השיר בנה לאנס טולברט. מבחינה מלודית, "Perfume" כתוב בסולם E ♭ מז'ור והוא בעל קצב איטי-בינוני של 80 פעימות לדקה. רצף האקורדים בשיר הוא E ♭ - A ♭ - דו - B ♭ והטווח הווקלי שבו נע מהצליל הנמוך ביותר G3 לתו הגבוה B♭4.
השיר עוסק בנושאים של קנאה וחשד במערכת יחסים. בבתים הראשונים של השיר, תוהה ספירס האם בן זוגה מקיים מערכת יחסים נוספת, או שמא היא רק פרנואידית, וייתכן שהיא מדמיינת בשל חוסר הביטחון שלה. (”Am I being paranoid, am I seeing things? Am I just insecure? [...] I want to believe it's just you and me”; בעברית: ”האם אני פרנואידית, אני רואה דברים? האם אני רק חסרת ביטחון? [...] אני רוצה להאמין שזה רק אני ואתה”). בסוף השיר, חוזרת ספירס על המשפט ”I hope she smells my perfume” (בעברית: ”אני מקווה שהיא מריחה את הבושם שלי”). באתר PopCrush, נכתב על סוף השיר: "בריטני מסמנת את הטריטוריה שלה עם הבושם שלה. היא רוצה להשאיר את ריחה על הגבר שלה, כך שיריבתה - בין אם קיימת או לא - תוותר. ברור גם שזו מלחמה שהיא נלחמת בנפשה, כזו שמכבידה מאוד על ליבה. סביר להניח שלמלחמה זו אין ביסוס במציאות". איימי סיארארטו מ-PopCrush כתבה על מילות השיר כי "זהו השיר העמוק ביותר מבחינת לירית של בריטני מזה זמן רב. למעשה, הוא נשמע כמו שיר שהיינו מצפים שיוציאו קלי קלרקסון או קארי אנדרווד".
בריאיון לסוכנות הידיעות Associated Press, סיפרה ספירס כי השיר נכתב על הפרידה שלה מג'ייסון טראוויק בינואר 2013 והסבירה: "אני מאמינה שזה יגרום לבנות להרגיש שהן לא לבד במצב כזה, כשהן לבד בחדר, והן נפרדו מבן הזוג שלהן. יש להן שיר שהן יכולות להאזין לו, ויגרום להן להרגיש טוב יותר עם עצמן".
ביקורות > דירוגים

| ארגון | רשימה | מיקום | מקור |
| --- | --- | --- | --- |
| Us Weekly | דירוג 40 הסינגלים של בריטני ספירס | 40 |  |
| אנטרטיינמנט ויקלי | דירוג 156 השירים של בריטני ספירס | 12 |  |
| טיים | 73 השירים הטובים ביותר שכתבה סיה לאמנים אחרים | 2 |  |
מצעדים

"Perfume" נכנס לראשונה למצעד בילבורד הוט 100 ב-13 בנובמבר 2013 כשהגיע למקום ה-76. השיר שהה שישה שבועות במצעד בסך הכול. למצעד שירי הפופ נכנס לראשונה במקום ה-37, והגיע למקום ה-22 מספר שבועות לאחר מכן. בסך הכול, שהה השיר 10 שבועות במצעד. בשבועו הראשון במצעד הדרום-קוריאני, הגיע השיר למקום ה-14, ובשבוע שלאחר מכן הגיע למקום השישי, דירוג השיא שלו במצעד. במצעד הסינגלים האוסטרלי הגיע בשיאו למקום ה-61.
במצעדים האירופיים, זכה השיר להצלחה בינונית. באוסטריה, נכנס השיר לראשונה למצעד במקום ה-69, ב-15 בדצמבר 2013. שבועיים לאחר מכן, נכנס השיר מחדש למצעד ומוקם במקום ה-73. ב-16 בנובמבר 2013, שהה השיר שבוע אחד במקום ה-41 במצעד הבלגי במחוז ולוניה. במחוז פלנדריה, הגיע השיר למקום ה-11. במצעד הצרפתי הגיע בשיאו למקום ה-34, ב-16 בנובמבר 2013. הוא נכנס מחדש למצעד ב-7 בדצמבר, ומוקם במקום ה-134. בשבוע שלאחר מכן ירד שוב, והגיע למקום ה-186. השיר זכה להצלחה יחסית במצעד הסינגלים הספרדי, והגיע בשיאו למקום ה-13, ב-10 בנובמבר 2013. בשווייץ שהה השיר במשך שבוע במקום ה-74. באיטליה, הגיע למקום ה-22 בשבועו הראשון במצעד. כמו כן, הגיע למקום ה-36 במצעד האירי, ולמקום ה-58 במצעד האוקראיני.
וידאו קליפ

הווידאו קליפ לשיר צולם על ידי ג'וזף קאהן, שהשתתף בצילום קליפים נוספים של ספירס, בהם: "Stronger", "Womanizer" ו-"Toxic". הקליפ צולם בתאריכים 19–21 בנובמבר 2013 במדבר קליפורניה, ובהמשך התקיימו הצילומים בלנקסטר שבקליפורניה, שבה צולמו סצנות בתחנת דלק ישנה. ארבעה טיזרים פורסמו לפני העלאת הגרסה הרשמית של הקליפ ל-Vevo ב-10 בדצמבר 2013.
בקליפ לשיר מופיעה ספירס כמאהבת של אהוב ליבה. בראשיתו מספר סצנות של ספירס והמאהב שלה (בגילומו של אלכסנדר קילוויק), במספר סיטואציות – במוטל; על גג; שותים יחד בירה; בתוך טנדר; הולכים ברחוב; רוחצים בבריכה; שוכבים על מיטה; ומתחבקים ברקע השקיעה המדברית. ספירס מעניקה לו טבעת עקומה, המסמלת את האהבה הפשוטה שלהם. אחרי החלק הראשון של הקליפ, נמצאת ספירס בחדר אמבטיה, מרססת על עצמה את הבושם "Fantasy" (מותג של ספירס) ומביטה במראה. לפתע מופיעה בטלפון של בן זוגה הודעה מאישה בשם סינדי. לאחר מכן, נפגש בן זוגה עם סינדי בתחנת דלק במדבר, בעוד שספירס מסתכלת עליהם מתוך משאית, ואז חוזרת למוטל. בהמשך, מופיע אהובה, כשהוא חוזר על אותן הפעולות שעשה בעבר עם ספירס, אך הפעם עם סינדי, בזמן שבריטני שרה לבדה בחדר. הסרטון מסתיים בכיתוב "Perfume" על המסך.
במגזין רולינג סטון נכתב על השיר "כוכבת הפופ מציגה דרך מבריקה להודיע למאהב שאת עוד קיימת: 'סמני עליו את הריח שלך', וזה בדיוק מה שהיא עושה בקליפ לשיר". רייצ'ל מקראדי מ-Us Weekly ציינה שהקליפ "קצת יותר פשוט מהקליפים האייקוניים והמעולים של בריטני, כמו 'Oops!... I Did It Again' ולהיט הדאנס החדש שלה, 'Work Bitch'". כריס פיין מבילבורד שיבח את הבמאי על שנשאר נאמן למילות השיר, המעלות הרהורים רבים בעניין מערכת היחסים, כשהציג סיפור על קנאה ועל טבעת ש"מביאה מזל רע". הוא הוסיף כי "זהו קליפ שמציג את הרגעים היפים במערכת היחסים, אך גם את המשברים, המגדירים אותם בסופו של דבר". בכתבה ב-MTV, אמרה ג'וסלין ונה שהקליפ הוא כנראה אחד הקליפים הבולטים בשנים האחרונות מבחינת תצוגת המשחק של ספירס בהם. גרגורי א. מילר מניו יורק פוסט ביקר את השימוש שנעשה בקליפ בבושם "Fantasy" מתוך ליין הבשמים של ספירס, וכתב: "היא לא באמת תעז להשתמש בבושם שלה בקליפ לשיר בשם 'Perfume', נכון? בעצם, כן, היא כן".
וידאו קליפ > גרסת הבמאי

ב-5 בדצמבר צייץ קאהן כי הגרסה הסופית של הקליפ "שונה בתכלית" מהעריכה המקורית, והוסיף: "אל תבינו אותי לא נכון. הקליפ הרשמי עדיין מוצלח, אני חושב. [אני] פשוט מעדיף את העריכה המקורית שלי". ב-10 בדצמבר 2013 צייץ קאהן: "המשחק של בריטני [בגרסה המקורית של הקליפ] לא תיאמן. זו אמנית אמיתית...". בעקבות זאת, צייץ מעריץ של ספירס קישור לעצומה הקוראת ל-RCA רקורדס לפרסם את גרסת הבמאי, כשמטרת העצומה להגיע ל-1,000 חתימות. קאהן תמך בעצומה באמצעות ציוץ מחדש שלה. לאחר פרסום הקליפ, צייץ הבמאי בטוויטר כי גרסת הבמאי שלו ארוכה בדקה וסיומה מפתיע. בריאיון ל-VideoStatic, הזכיר קאהן שוב את גרסת הבמאי ואמר:
"זה מאכזב [שינוי הקונספט של הקליפ], במיוחד מכיוון שגרסת הבמאי שלי היא קליפ אחר לגמרי. בעריכה שפורסמה חסר מחצית מהסיפור [...] אני מניח שאנשים עדיין אוהבים את הקליפ בגלל המראה המחוספס והשונה, והטוויסט של האישה השנייה בחלק השני של הקליפ. סיפור זהה החוזר בשני חלקים שונים של הקליפ זה עדיין רעיון חזק, גם אם הוא מוצג בגרסה מצומצמת יותר. אהבתי את הגרסה המקורית, הייתי מהמר שהמעריצים יאהבו אותה גם. אף אחד לא יודע מה חסר בקליפ, וחסר הרבה."
ב-22 ביולי 2014 הדליף מעריץ את הקונספט לגרסה המקורית של הקליפ בפורום המעריצים "breatheheavy". בגרסה זו, הקליפ מתחיל בסצנה שבה ספירס פוגשת גבר, בו היא מתאהבת מיד. הצופים יכולים להבין כי מדובר במתנקשת, לאחר שחיסלה מספר אנשים ששהו ברכב. המשימה הבאה שהיא מקבלת, כך מסתבר לה, היא להרוג את הגבר שבו התאהבה. הם קובעים להיפגש במקום המועדף עליהם, אבל ספירס לא מגיעה. היא נמצאת מעבר לרחוב, אוחזת ברובה שמכוון אליו. היא מסתכלת עליו ומבחינה בטבעת שהכין לה. ספירס מוותרת על המשימה ועוזבת את העיר, כיוון שהיא יודעת שתיהרג אם תיכשל במשימתה. בהמשך, נראית דמותה של ספירס מוחזקת במלון על ידי מתנקשים, קשורה לכיסא, כשהמתנקשים מכים אותה. עם חלוף הזמן, אהובה מפתח מערכת יחסית עם אישה חדשה, מתחתן ונולד לו תינוק. הוא מביט דרך החלון וחושב על ספירס. בסוף הקליפ, נראית ספירס גוססת על רצפת חדר המלון שלה, כשגופה הופך לאט לאפר. בסצנה האחרונה של הקליפ, ספירס ואהובה מתנשקים בשקיעה. קאהן אישר בטוויטר את המידע שדלף, למעט הסצנה הסופית, אותה החליט לשנות בזמן הצילומים עצמם.